
A zöld homlokzat jelene és jövője

2011 áprilisában kezdtünk el a zöld homlokzattal, mint a környezettudatos építészet egyik új irányzatával foglalkozni. Kevés keresgélés után rájöttünk, hogy Magyarországon a témában szerzett tapasztalat elég kevés, nincsenek jó bevált rendszerek, sem épületfizikai adatok, mindenki még csak kísérletezik. Ezután következett egy alaposabb vizsgálódás, mely eleinte a fogalom megismerését jelentette. Tágabb értelemben minden, a zöldekkel kapcsolatos térelhatárolást zöldhomlokzatoknak nevezhetünk. Több funkciója lehet a növényeknek, használhatjuk esztétikai elemként, árnyékolóként, de lehet maga a burkolat is. A téma iránti érdeklődés és a téma létjogosultságának feltérképezésére összeállítottunk egy kérdőívet, mely a zöldhomlokzat megítéléséről szól. A kérdőívet a Budapesti Corvinus Egyetem tájépítész és a Budapesti Műszaki Egyetem Építészmérnöki Karának hallgatóival töltettük ki. Dolgozatunkban a fogalommagyarázaton és a növénnyel burkolt homlokzati megoldásokon túl kérdőívünk részletes kielemzéséről írunk, grafikonokkal szemléltetve.



